**Az egyes pénzügyi derivatív instrumentumokkal kapcsolatos sajátosságok, példák az M05 MNB azonosító kódú adatszolgáltatás 01. tábla összeállításához**

**1. Határidős ügyletek:**

Határidős ügyletek, amelyeknek a pénzügyi derivatív megállapodásban rögzített teljesítési időpontja meghaladja az azonnali ügyletekét (a magyar számviteli előírások szerint a tőzsdén kívüli ügyletekre definiált 8, devizaügyletekre vonatkozóan 2 értéknapot, illetve a tőzsdei ügyletek esetében azon időpontot, amelyekre azonnali ügyletek jegyezhetők).

Az ügyletkötés költségei szintén eligazítást adnak, mivel azonnali ügyletről akkor lehet beszélni, ha az ügylet az üzletkötést követő legkorábbi időpontban teljesítésbe megy, azaz adott értéknapra az üzletkötés napjánál későbbi időpontban már nem – vagy csak plusz költségek ellenében – lehet üzletet kötni. A legkorábbi teljesítés értéknapja ügylettípusonként más és más, továbbá az értéknapot a hétvégék és bankszünnapok is befolyásolják.

A tábla kitöltésénél figyelemmel kell lenni arra, hogy azokban azonnali ügyletek nem szerepeltethetők, viszont a pénzügyi derivatívákat jelenteni kell: pl. egy azonnali értékpapír vétel, amelynek teljesítési napja lehet az üzletkötést követő 5. munkanap, nem szerepeltethető a táblában, viszont az ezen ügylethez kapcsolódó, ugyancsak 5. teljesítési napra, mint értéknapra nem rezidens partnerrel kötött devizakonverzió már határidős üzletkötés, így azt az adatszolgáltatónak az M05 MNB azonosító kódú adatszolgáltatás 01.táblában jelentenie kell.

**1. példa**

Egy értékpapír vásárlása, a szerződés szerint 8. napi teljesítésre, vagyis az értékpapír leszállítása és az ellenérték kifizetése is ekkor történik meg. Szerepeltetni kell-e ezt az ügyletet a pénzügyi derivatívák között?

Nem, mivel ez azonnali értékpapír vásárlási ügylet.

**2. példa**

Egy értékpapír vásárlása, a szerződés szerint 8. napi teljesítésre. Az adatszolgáltató az értékpapírt nem rezidens partnerétől ekkor fogja megkapni, s ekkor kell (ezzel az értéknappal) az ellenértéket, 8 millió EUR összeget a partner számláján jóvá íratnia. Annak érdekében, hogy a 8 nap alatt bekövetkező árfolyam ingadozásokat kizárja, az adatszolgáltató a vállalatcsoportján belüli, londoni székhelyű Treasury központját megbízza azzal, hogy a most meghatározott árfolyamon (250 HUF/EUR) hajtsa végre a 8. értéknappal az átutalást. Mely ügyletet kell jelentenie az M05 MNB azonosító kódú adatszolgáltatás 01. táblában?

Az értékpapír vásárlása azonnali ügylet, nem derivatíva, azt az M05 MNB azonosító kódú adatszolgáltatás 01. táblában nem kell jelentenie. Azonban a most meghatározott árfolyamon 8. értéknappal végrehajtandó konverzió tartalmát tekintve egy határidős deviza átváltás, forward ügylet, azt jelentenie kell. (A jelentés módja megegyezik a forward ügyletekre adott példával.)

**a. Futures ügyletek (E61/F61):**

**Időszak végi záró pozíció:**

A tőzsdei határidős ügyletek (olyan szabványosított megállapodások, kontraktusok, amelyeket a tőzsdén adni, venni lehet, amelyek szerint bizonyos devizaösszegeket jövőbeli időpontban, meghatározott árfolyamon más devizára lehet átváltani) árát a tőzsdén jegyzik, és ez az ár a kereslet-kínálat, illetve a kamatok, árfolyamok változásának függvényében állandóan változik. A tőzsdei elszámolóház a tőzsdén fellépő cégek (akik lehetnek közvetítő brókerek és hitelintézetek) részére ún. margin számlákat vezet, amely számlákon fedezetet kell biztosítani a megvásárolt kontraktusok árváltozásából eredő esetleges veszteségek fedezésére, a megvásárolt pozíciók %-ában kifejezett minimum összegben. A felek egymást nem ismerik, formailag partnerük maga a tőzsde, a tőzsdével kötik az ügyletet, és vele szemben követelnek, ha éppen nyereséges az aznapi árfolyamok szerint az ügylet, vagy tartoznak a tőzsde felé, ha az ügylet aznap éppen veszteséges. A kontraktus értékváltozásából adódó napi (ténylegesen a nap végi) nyereség, illetve veszteség összegét (a tőzsdei záró árak alapján) az elszámolóház kiszámítja, és naponta kifizeti az ügyfélnek, vagy beszedi az ügyféltől, e margin számlák segítségével. (Ez az ún. future style margining.) Mivel a résztvevők minden nap megkapják a követelés ellenértékét, illetve megfizetik tartozásukat, ezután másnapig nincs követelés, tartozás pozíciójuk, a kontraktus értéke minden nap végén nullával zár. Pozíciós adatot ezen ügyletek esetében tehát nem kell jelenteni.

**Tranzakciók:**

A napi elszámolásos futures ügyletek esetében az elszámolóháznál vezetett margin számlán terhelt vagy jóváírt változó margin összegek jelentik a tranzakciókat. Ezek forint ellenértékét az adatleíró mezők szerint összesítve kell jelenteni a fizetés iránya alapján meghatározott oldali instrumentum kódon: negatív pozíciós futures instrumentum alatt, csökkentő tranzakcióként az adatszolgáltató által a tárgyidőszak folyamán fizetett összegeket, illetve pozitív pozíciós futures instrumentum alatt, szintén csökkentő tranzakcióként az adatszolgáltató által bevételezett összegeket.

Azon adatszolgáltatók, amelyek megbízotton keresztül kötik tőzsdei ügyleteiket, s így a tőzsdei elszámolóháznál margin számlával nem ők, hanem megbízottjuk rendelkezik, nem a számlakivonatok, hanem az ügyletek napi értékváltozását mutató elszámolások alapján állapíthatják meg futures ügyleteik tranzakcióit.

A margin számlákon biztosítékként elhelyezett kezdeti összegeket, amelyeket (vagy amelyek maradványát) az ügyletek lezárása után visszakapja a befizető, nem jelentendő a pénzügyi derivatívák alatt.

**Példa:**

Itt egy db. futures ügylet (E61/F61) jelentéséről írunk, több ügylet esetében értelemszerűen kell az adatokat összesíteni, országonként.

Az adatszolgáltató a német tőzsdén január 10-én egy kontraktus csomagot jegyez: 10 ezer EUR-t fog venni 250-es Ft árfolyamon, vagyis 2.500 ezer forintért, április 10-én.

A német elszámolóház az adatszolgáltató margin számláján naponta rendezi az ügylet értékének változásából eredő érték különbözeteket. Január folyamán a jóváírt összegek 20 ezer forintot, a terhelések összesen 80 ezer forintot tettek ki.

Januári jelentés (erre az egy kötésre…):

A pozíciós adat mindig 0, mivel naponta megtörténik a követelések, tartozások rendezése, a bevételezett összegek az eszköz oldalt csökkentő tranzakcióként, a terhelések viszont a forrás oldalt csökkentő tranzakcióként jelentendők, s ezen összeggel egyezik meg az átértékelés összege is. Az átértékelés összege pozitív, mivel a követelést, illetve a tartozást csökkentő tranzakciót egyenlíti ki 0-ra, ami a záró pozíció értéke. (Más szóval: akár követelés, akár tartozás keletkezett, az egy átértékelődés eredménye, vagyis pozitív átértékelődés történt az adott táblában, s ezt az így keletkezett követelést, vagy tartozást csökkentette le, szüntette meg a tranzakció, vagyis az elszámolóház jóváírása vagy terhelése.)

M05 01. táblakép:



|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E61 |   | 20 000 | 20 000 |   |   |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F61 |   | 80 000 | 80 000 |   |   |

Februárban 30 ezer forint volt az összes jóváírás, 30 ezer forint az összes terhelés.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E61 |   | 30 000 | 30 000 |   |   |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F61 |   | 30 000 | 30 000 |   |   |

Márciusban 20 ezer forint jóváírást, 90 ezer forint összegű terhelést hajtott végre e csomag miatt számláján az elszámolóház.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E61 |   | 20 000 | 20 000 |   |   |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F61 |   | 90 000 | 90 000 |   |   |

Áprilisban utolsó napig, vagyis 9-éig bezáróan 10 ezer forint jóváírást és 6 ezer forint terhelést hajtott végre az elszámolóház, míg április 10-én, az akkori árfolyamoknak megfelelően egy utolsó, 1 ezer forintos nyereség kifizetésével (jóváírással) zárta le az ügyletet. Tehát nem történik meg az ügylet szerinti devizaösszeg és forint összeg cseréje, hanem az érték különbözet elszámolásával zárják le az ügyletet. Áprilisban tehát az alábbi adatokat kellett jelenteni:

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E61 |   | 11 000 | 11 000 |   |   |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F61 |   | 6 000 | 6 000 |   |   |

**b. Forwardok (E62/F62):**

Az ún. outright forward ügyletek olyan határidős deviza konverziós megállapodások, amelyeket az OTC piacon (vagyis nem szervezett piacon, nem tőzsdén) kötöttek, tehát szerződéses feltételeik nem standardizálták (szabványosítottak), ezért a szerződő felek konkrét igényei szerint köthetők. A forward ügyletek teljesítése akár a devizaösszegek leszállításával (vagyis a teljes devizaösszegek cseréjével), akár az értékkülönbözet elszámolásával is történhet.

**Időszak végi záró pozíció:**

A határidős ügyletek kezdetén egyenlő piaci értékű kockázati kitettségeket cserélnek el, így kötésekor az ügylet piaci értéke nulla. Ezek után az ügylet piaci értéke az alapul szolgáló eszközök, jelen esetben a deviza piaci értéke (határidős devizaárfolyama) szerint változik. Így a nyitott ügyletek piaci (vagy helyettesítési) értéke pozitív, nulla és negatív értéket is felvehet, a mögöttes árak változásától függően.

A tőzsdén kívüli (nem szabványosított) határidős nyitott (forward) ügyletek bruttó piaci értékét a mögöttes termék (jelen táblában a deviza, vagy valuta) jegyzett határidős árának figyelembevételével kell meghatározni és országonként összesítve a kiértékelés eredményétől függően a követelés, vagy tartozás táblában jelenteni.

**Tranzakciók:**

Forward megállapodás esetén az ügylet lezárásakor a szerződő felek között teljesített bruttó, vagy (elszámolásos teljesítés, lezárás esetén) nettó fizetéseket kell itt országonként összesítve, forintra átszámítva jelenteni. Értékkülönbözet elszámolása alapján történő fizetés esetén a fizetés iránya mutatja, hogy az adatszolgáltatónak követelése, vagy tartozása keletkezett-e az ügyletből, és ennek alapján kell a tranzakciót a követelés, vagy tartozás táblába sorolni, míg bruttó teljesítéskor (az ügylet zárásakor) az ügylet eredménye szerinti táblában kell a tranzakció mindkét lábát (bevétel és kiadás) szerepeltetni (tehát ki kell számítani a bejövő és kimenő összeg különbözetét).

**Példa leszállításos forward ügyletre:**

Itt egy db. forward ügylet jelentéséről írunk, több ügylet esetében értelemszerűen kell az adatokat összesíteni, országonként.

A rezidens adatszolgáltató cég január 10-én kötött egy megállapodást német partnerével, mely szerint: 10 ezer EUR-t fog venni 250-es Ft árfolyamon, vagyis 2.500 ezer forintért, április 10-én.

A határidős EUR árfolyamok változását figyelembe véve a cég minden hónap végén kiértékelte pozícióját.

Január végén pozíciója 0 volt.

Ebben a kivételes esetben, mivel a nyitó pozíció 0 (az előző tárgyidőszak végén még nem volt meg ez az ügylet), a záró pozíció is 0, ez viszont már a kiértékelés szerint, tranzakcióra a hónap folyamán nem került sor, fizetés csak áprilisban lesz, ezért még átértékelődést sem kell jelenteni (hiszen, ha voltak is átértékelődések a tárgyidőszak folyamán, azok kiegyenlíthették egymást, ezért 0 a tárgyidőszak végi pozíció). Ez az ügylet tehát nem jelenik meg a táblában.

Február végén pozitív piaci értékű volt ez az ügylete, a pozitív piaci érték 20 ezer Ft volt, ezt záró állományként a eszköz oldalon kell jelenteni (nyitó állomány 0, tranzakció továbbra sem volt, a különbözet tehát átértékelés, méghozzá pozitív, ez okozta a pozitív záró értéket a 0-hoz képest).

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E62 |   |  | 20 000 |   |  20 000 |

Március végén viszont negatív volt a piaci érték, mínusz 10 ezer forintot tett ki az ügylet piaci értéke (vagyis adott árakon veszteséges lett volna az adatszolgáltató szempontjából). Ekkor ez a záró állomány a forrás oldalon kerül jelentésre, ahol 0 volt a nyitó pozíció (előző tárgyidőszakban záró 0 volt) és a 10 ezer záró pozíció közötti különbözet átértékelésként szerepelhet, pozitív előjellel, hiszen a tartozás megnőtt. Az Eszköz oldalon a 20 ezer forintos nyitó állomány mellett 0 záró állomány szerepel (pozitív piaci értékű ügylet hiányában), a különbség átértékelésként jelentkezik, amely, mivel 0-ra csökkentette le a nyitó pozíciót, negatív előjelű. (Mondhatjuk úgy is: átértékeléssel szemben 0-ig kivezettük az ügyletet az eszköz oldalról és átvezettük a forrás oldalra, ahol a 0-tól a pozíció 10 ezres értékéig szintén átértékeléssel szemben vettük nyilvántartásba.)

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E62 |   |  | -20 000 |   |  0 |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F62 |   |  | 10 000 |   |  10 000 |

Április 10-én megtörténik a deviza csere: az adatszolgáltató átutalja a 2.500 ezer forintot és bevételezi a 10 ezer EUR összeget. Ekkor a piacon az azonnali árfolyam 200 Ft / 1 EUR, tehát ennek megfelelően 2 millió Ft-ot kell a 10 ezer EUR ellenértékeként szerepeltetni a táblában bevételi tranzakcióként. Mivel 2 millió helyett 2.5 millió forintot kellett átutalnia, az ügylet veszteséggel zárult, ezért azt a forrás oldalon kell feltüntetni (a nyitó állomány is a forrás oldalon szerepelt). A záró állomány 0, mivel az ügylet a leszállítással lezárult. Az átértékelés összege a kivonás eredményeként adódik, pozitív előjelű.

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F62 |  2 000 000 | 2 500 000 | 490 000 |   | 0 |

**Példa elszámolásos forward ügyletre:**

Az adatszolgáltató január 10-én kötött egy megállapodást német partnerével, mely szerint 10 ezer EUR-t fog venni 250-es Ft árfolyamon, vagyis 2.500 ezer forintért, április 10-én. Az ügylet lejáratakor azonban az értékkülönbözet kerül majd kiszámításra, rendezésre.

A határidős EUR árfolyamok változását figyelembe véve az adatszolgáltató minden hónap végén kiértékelte pozícióját.

Január végén pozíciója 0 volt, míg februárban pozitív piaci értékű volt ez az ügylete. Januárban így, mivel a nyitó és záró állomány is 0 lenne, nem kell szerepeltetni az ügyletet. Februárban a pozitív piaci érték 20 ezer Ft volt, ezt záró állományként az eszköz oldalon kell jelenteni (nyitó állomány 0, a különbözet átértékelés). Március végén viszont negatív volt a piaci érték, mínusz 10 ezer forintot tett ki az ügylet piaci értéke (vagyis adott árakon veszteséges lett volna az adatszolgáltató szempontjából). Ekkor ez a záró állomány a forrás oldalra kerül jelentésre, ahol 0 nyitó pozíció és a 10 ezer záró pozíció közötti különbözet átértékelésként szerepelhet. Ugyanez történik az eszköz oldalon is, hiszen a 20 ezer forintos nyitó állomány mellett 0 záró állomány szerepel (pozitív piaci értékű ügylet hiányában), a különbség átértékelésként jelentkezik. Mondhatjuk úgy is: átértékeléssel szemben 0-ig kivezettük az ügyletet az eszköz oldalról és átvezettük a forrás oldalra, ahol a 0-tól a pozíció 10 ezres értékéig szintén átértékeléssel szemben vettük nyilvántartásba.

Április 10-én megtörténik az ügylet elszámolása. Alapesetben az adatszolgáltató cég átutalná a 2.500 ezer forintot és bevételezné a 10 ezer EUR összeget. Ekkor a piacon az azonnali árfolyam 200 Ft / 1 EUR, tehát ennek megfelelően 2 millió Ft (a 10 ezer EUR ellenértéke) szerepelne bevételként az elszámolásban, míg kiadási oldalon 2.5 millió forint. Az ügylet veszteséggel zárult, így a forrás oldalon kell feltüntetni a tranzakciót, vagyis az 500 ezer Ft értékkülönbözetet, kiadási oldalon (az adatszolgáltató végül is ezt a különbözetet utalja német partnerének).

A záró állomány 0, mivel az ügylet az elszámolással lezárult. (Az előző időszakhoz hasonlóan előfordulhatott volna, hogy a záró egyenleg nem ugyanazon oldalhoz tartozna, nevezetesen, hogy nem veszteséges, hanem nyereséges lenne lezáráskor az ügylet, ekkor ugyancsak 0-ig átértékeléssel szemben ki kellene vezetni és felvenni az eszköz oldalra, ahol ezen időszakban a tranzakció és hozzá kapcsolódóan az átértékelés szerepelne…)

Az ügylet teljes mértékben megegyezik az előzővel, az adatszolgáltató január 10-én kötött egy megállapodást német partnerével, mely szerint: 10 ezer EUR-t fog venni 250-es Ft árfolyamon, vagyis 2.500 ezer forintért, április 10-én. Az ügylet lejáratakor azonban az értékkülönbözet kerül majd kiszámításra, rendezésre.

Az előbbiekhez képest különbség csak a rendezéskor, az áprilisi adatszolgáltatásban lesz, a következőképpen:

Április 10-én megtörténik az ügylet elszámolása. Alapesetben az adatszolgáltató átutalná a 2.500 ezer forintot és bevételezné a 10 ezer EUR összeget. Ekkor a piacon az azonnali árfolyam 200 Ft / 1 EUR, tehát ennek megfelelően 2 millió Ft (a 10 ezer EUR ellenértéke) szerepel az elszámolásban bevételként, míg kiadási oldalon 2.5 millió forint, a veszteség összege tehát 500 ezer Ft-ot tesz ki. Mivel az ügylet veszteséggel zárult, így a tranzakciót, vagyis az 500 ezer Ft értékkülönbözet átutalását a forrás oldalon kell feltüntetni, mint a tartozást csökkentő (megszüntető) tranzakciót (ezt a különbözetet utalja német partnerének). Mivel az előző tárgyidőszakban is forrás oldalon szerepelt az ügylet, így a E62 instrumentumon nem kell adatot jelenteni.

A záró állomány 0, mivel az ügylet az elszámolással lezárult. A nyitó állomány az előző időszak végi záró állománnyal egyenlő, tehát 10 000, a tartozást csökkenti az 500 ezres kiadás, az átértékelés összege pedig a különbözetből adódik: 490 000 Ft összeg.

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F62 |  | 500 000 | 490 000 |   | 0 |

**2. Opciók (E64, E65/F64, F65):**

Egy opció megvásárlója prémiumot fizet az opció kiírójának (eladójának), amiért cserébe megkapja a kötelezettség nélküli jogot arra, hogy vegyen (call opció) vagy eladjon (put opció) egy meghatározott mögöttes terméket (reál, vagy pénzügyi) egy szerződésben meghatározott áron (kötési, vagy lehívási ár) egy meghatározott jövőbeli (tehát 2 értéknapon túli) időpontban, vagy időpontig.

Az opció vásárlója tehát mindig követeléshez jut, ezért a hosszú opciós pozíciók (long call, long put) kizárólag követelés oldali (azaz pozitív pozícióval ellátott) instrumentumkód alatt szerepelhetnek.

Az opció kiírója a kötelezett mindig kötelezettséget vállal, hiszen teljesítenie kell, ha az opció jogosultja le akarja hívni az opciót, ezért a rövid opciós pozíciók (short call, short put) kizárólag tartozás oldali (azaz negatív pozícióval ellátott) instrumentumkód alatt szerepelhetnek.

A követelések, tartozások értékelése során természetesen figyelembe kell venni, hogy vételi, vagy eladási opcióról van-e szó (vagyis az opciós jog valamely mögöttes termék eladására, vagy vételére vonatkozik-e), az M05 MNB azonosító kódú adatszolgáltatás 01. táblába azonban csak az értékelés végeredményét kell feltüntetni. Így egy-egy sorban országonként összevontan jelenthetők, amennyiben piaci értékük az adott időpontban pozitív, vagy negatív, függetlenül a mögöttes termék mibenlététől is. A lényeg, hogy eladott (kiírt) opciós jogról van-e szó az adatszolgáltató szempontjából, vagy pedig megvásárolt opciós jogról. Előbbi esetben valamennyi adat a tartozás, utóbbi esetben valamennyi adat a követel táblában jelentendő, az alábbiak szerint.

**Időszak végi záró pozíció:**

Az opciós kontraktus kötésekor az opció vevője mindig eszközhöz jut, tehát követelés pozícióba kerül, míg az opció kiíróját a prémium kézhezvételét követően kötelezettség terheli. (Az opciók kezdeti értéke megegyezik az opció kiírójának fizetett prémiummal, értéke a későbbiek során a piaci árak függvényében változhat.)

A vevőnek mindig követelése lesz, hiszen jogot szerez, amelyet csak akkor érvényesít, ha az ügylet az ő szempontjából nyereséges lesz, különben nem hívja le az opciót, az további tranzakció bekövetkezte nélkül lejár a lejárat időpontjában. Ekkor az opciós jog vevőjét csak az opciós díj terheli, kiadásként.

A kiírónak azonban kötelezettsége, hogy eleget tegyen a vevő kérésének, amennyiben az az opciós jogát érvényesíteni akarja, azaz eladjon, vagy vegyen az opcióban szereplő lehívási áron, akárhogy is alakulnak a piaci árak, így bár bevételhez jutott az opciós díj összegében, potenciális vesztesége az ügyleten akármekkora lehet.

Mivel egy opciós ügylet mindig a befektető (vagyis az opciót megvásárló fél) követelésének és az eladó tartozásának tekinthető, így a követelés táblában az adatszolgáltató rezidens által megvásárolt (nem rezidens által kiírt) opciók aktuális piaci értékét kell országonként összesíteni, míg a tartozás táblában minden, a rezidens adatszolgáltató által külföldi partnernek eladott opció országonként összesített piaci értékét kell megadni. Az ügyletek piaci értékét vagy konkrét jegyzett ár segítségével, ennek hiányában azt megközelítő, számított piaci ár segítségével lehet kiszámítani, ez utóbbi esetében valamely általánosan elfogadott értékelési módszert alkalmazhat a vállalat, pl a Black-Scholes formulát.

E65 Long Call opció – pozitív pozíciók: az adatszolgáltató által megvásárolt vételi opciók

E64 Long Put opció – pozitív pozíciók: az adatszolgáltató által megvásárolt eladási opciók

F65 Short Call opció – negatív pozíciók: az adatszolgáltató által kiírt vételi opciók

F64 Short Put opció – negatív pozíciók: az adatszolgáltató által kiírt eladási opciók

Az ugyanazon partnerrel kötött vásárolt és eladott opciók egymással szemben nem összevezethetők, s nem vezethetők össze ugyanazon mögöttes termékre vonatkozó vásárolt és eladott opciók sem.

**Tranzakciók:**

Ezen mezőkben kell jelenteni az opciós jog vételéért/eladásáért fizetett/kapott opciós díjat (prémiumot), továbbá az ügylet lezárásakor a pénzügyi rendezést is. Lezárás történhet az ügylet lehívásával, vagy ellenügylet kötésével, elszámolásos konstrukcióban és a mögöttes termék leszállításával egyaránt.

Elszámolásos konstrukcióban az ügylet lezárásakor, illetve lehívásakor kapott/fizetett nettó összegeket kell tranzakcióként jelenteni. Bizonyos tőzsdei opció-típusok (elsősorban kamatláb opciók) esetében néhány, az ügylet tartama alatt felmerülő, teljesített változó margin kifizetések, illetve bevételek is ebbe a körbe tartoznak.

Leszállításos lehívás esetében, amennyiben nem deviza, vagy valutaösszeg vételéről/eladásáról van szó, a mögöttes terméknek az opciós szerződés szerinti lehívási ára, valamint az aktuális piaci ára közötti különbözet tekintendő pénzügyi derivatíva tranzakciónak. A deviza, valuta vételre/eladásra kötött opciók esetében a szerződés szerinti bruttó fizetések tüntethetők fel derivatíva tranzakcióként.

**Példák:**

Itt egy-egy db. eladott, illetve vásárolt opció jelentéséről írunk, több ügylet esetében értelemszerűen kell az adatokat összesíteni, országonként.

Az adatszolgáltatónémet partnerétől vásárol január 10-én jogot arra, hogy április 20-án eladjon neki 1 millió EUR összeget 250 millió HUF ellenében. Ezért a jogért (a január 10-i árak figyelembevételével) forintra átszámítva 20 millió HUF prémiumot kell fizetnie (a két fél ekkora összegben állapodott meg, ez az összeg a januári tárgyidőszak tranzakciója).

Az árak alakulását figyelembe véve a cég havonta kiértékelte pozícióját, amelynek értéke január végén alacsonyabb, mint az induláskori, a prémiumfizetés miatti 20 millió HUF, ezen egyetlen ügylet január végén számított értéke 10 millió HUF. Mivel megvásárolt opcióról van szó, ez az összeg, hasonlóan a prémiumhoz (az követelést növelő kiadás), mint tranzakcióhoz az eszköz oldalon jelentendő. A nyitó állomány természetesen 0, az átértékelés összege különbözetként megállapítható.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E64 |  20 000 000 |  | -10 000 000 |   |  10 000 000 |

Február végére az ügylet értéke ismét 20 millió HUF-ra emelkedett, ez lesz a záró állomány, a nyitó és záró állomány közti különbözet az átértékelés, újabb tranzakció hiányában.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E64 |  |  | 10 000 000 |   | 20 000 000 |

Március végén az ügylet értéke 35 millió HUF összeget tett ki.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E64 |  |  | 15 000 000 |   | 35 000 000 |

Az árak áprilisban is úgy alakultak, hogy az üzlet az adatszolgáltató számára a lehívás időpontjáig nyereséges maradt, ezért lehívta az opciót, vagyis április 20-án 1 millió EUR összeget utalt át a német partnere bankszámlájára, s ennek ellenében kapott 250 millió HUF összeget a szerződésnek megfelelően. (1 EUR ebben az időpontban 200 Ft ellenében volt megvásárolható a piacon, tehát a cég 200 millió forintért megvásárolhatta az 1 millió EUR összeget, amelyet átutalt és cserébe megkapta a 250 millió forintot. Tranzakcióként a bevételezett 250 millió forintot és a kiadott EUR összeg aktuális piaci árfolyamon számított forint ellenértékét, azaz 200 millió forintot kell szerepeltetni). A nyitó és záró állományok különbözete a tranzakciókon túl az ár/árfolyamváltozások következtében alakult ki, ezért a különbözeti összeget átértékelésként kell jelenteni.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E64 | 200 000 000 | 250 000 000 | 15 000 000 |   | 0 |

A másik példa, az egyszerűség kedvéért ennek fordítottja:

Az adatszolgáltató a német partnerének eladja január 10-én a jogot arra, hogy április 20-án a német cég eladjon neki 1 millió EUR összeget 250 millió HUF ellenében. Ezért a jogért (a január 10-i árak figyelembevételével) forintra átszámítva 20 millió HUF prémiumot kap a német féltől (januári tranzakció, tartozás állományát növelő), s a szerződéskötéstől kezdve kötelezettsége áll fenn, amellyel kapcsolatos minden tételt a forrás oldalon jelent.

Az árak alakulását figyelembe véve az adatszolgáltató havonta kiértékelte pozícióját. Ezen egyetlen ügylet január végén számított értéke 10 millió HUF tartozás.

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F65 | 20 000 000 |  | -10 000 000 |   | 10 000 000 |

Február végére az ügylet értéke 20 millió HUF tartozás, a nyitó és záró állomány közötti különbözet az átértékelés összege:

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F65 |  |  | 10 000 000 |   | 20 000 000 |

Március végén a tartozás 35 millió HUF összeget tett ki.

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F65 |  |  | 15 000 000 |   | 35 000 000 |

Az árak áprilisban is úgy alakultak, hogy az üzlet veszteséges, a vevő lehívja az opciót, vagyis él a jogával. Így április 20-án az adatszolgáltató kénytelen megvenni az 1 millió EUR összeget, ennyit bevételezett tehát, s ennek ellenében fizetett 250 millió HUF összeget. Ekkor tranzakcióként a bevételezett EUR napi árfolyamon számított forint ellenértéke, 200 millió forint szerepel, kiadásként pedig az átutalt 250 millió Ft. A nyitó és záró állományok különbözete a tranzakciókon túl az ár/árfolyamváltozások következtében alakult ki, ezért a különbözeti összeget átértékelésként kell jelenteni.

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F65 | 200 000 000 | 250 000 000 | 15 000 000 |   | 0 |

**3. Swapok (E63/F63):**

A swapok esetében a partnerek fizetések cseréjében állapodnak meg, azaz a szerződésben előre meghatározott feltételek szerint cash flow cserét/cseréket hajtanak végre. A fizetések meghatározott jövőbeli időpontokban, vagy periódusonként történnek, meghatározott névleges összegekre vonatkoztatva, a ténylegesen fizetendő cash flow összegek, pedig a mögöttes termék referencia árán, hozamán alapulnak.

Swapokat általában OTC piacon kötnek, s a kontraktusból eredő fizetési kötelezettségek teljesítése általában „leszállítással” történik.

**Időszak végi záró pozíció:**

* A devizaswap megállapodások (egy devizakonverziót hajtanak végre a szerződő felek a megállapodás szerinti árfolyamon, ezt nevezzük rövid lábnak, és egy későbbi időpontban, meghatározott árfolyamon ezzel ellentétes konverziót hajtanak végre, ezt nevezzük hosszú lábnak, vagy határidős lábnak) határidős lábának bruttó piaci értékét kell itt országonként a megfelelő táblában jelenteni, a forward ügyleteknél alkalmazott kiértékelési módszer segítségével.
* Az egydevizás kamatláb swap megállapodás alapján egy devizanemhez kapcsolódó periodikus kamatfizetéseket cserélnek el a szerződő felek, akár fixet változóra, akár változót egy más indexhez kötött másik változó kamatra. A kamatláb swap ügyletek bruttó piaci értékét kell itt országonként, a kiértékelés eredményének megfelelő táblában szerepeltetni, a szerződés teljes időtartama alatt várható fizetett és kapott kamatok közötti különbség nettó jelenértéke számításával.
* Keresztdevizás kamatlábswap során a partnerek a szerződésben megállapodott időintervallumban, eltérő devizanemben történő kamatfizetéseket cserélnek el, valamint lejáratkor kicserélik az eltérő devizában meghatározott tőke összegeket is egy előre megállapodott devizaárfolyamon. A kereszt devizás kamatswap és egyéb hasonló összetett swap típusú ügyletek piaci értékének kiszámításánál a valutaárfolyamok és egyéb árak várható értékét is figyelembe kell venni.

**Tranzakciók:**

* Swap ügyletek esetében a tranzakciókat a forward ügyleteknél leírtak szerint kell jelenteni. A forgalmi adatok között csak az ügylet második (hosszú) lábát kell jelenteni. Az ügylet indulásakor teljesített első konverziót (rövid lábat) egyáltalán nem kell jelenteni a derivatív táblákban. A „tomorrow/next day” (vagyis az üzletkötést követő napon: rövid láb, valamint az azt követő napon: hosszú láb) végrehajtott tranzakciók szintén e kategóriába tartoznak.
* A kamat swap és kereszt-deviza kamatláb swap esetében az ügylet élettartama alatt a kamatfizetést és a kamat bevételt a jelentésben a tranzakciók alatt kell jelenteni, megengedett a tranzakciónak az ügylet kamatfizetéskori kiértékelése helyett az ügylet nyitó pozíciójának megfelelő táblában való szerepeltetése.

Ugyancsak a tranzakciók között kell jelenteni minden egyéb, a swap ügyletek futamideje alatt a megállapodás alapján teljesített fizetést is.

A **példa devizaswap ügylet esetén** azonos lenne a forward ügyletnél bemutatott példával, ahol a forward megállapodás feltételei a swap hosszú lábának feltételeivel egyezőek. A rövid láb ezzel ellentétes konverzió lenne a megállapodás induló időpontjában, az ügyletet ezen időponttól kezdve kellene szerepeltetni a táblákban, de mivel a rövid láb nem jelentendő, időszakonként lezárásig csak pozíciós adatok és átértékelés adatok lennének (kivéve, ha a szerződés esetleges egyéb, időközbeni fizetéseket is előír, mert azok a tranzakciós oszlopban lennének jelentendők, a vonatkozó időszak nyitó állománya szerinti táblában).

**Példa egy egyszerű, egydevizás kamatláb swap ügyletre**

Az adatszolgáltató 2006. január 10-én megállapodást köt partnerével, hogy egy 1 millió EUR névértékű tőkeösszeg után számított fix és változó kamatot cserélnek el meghatározott időszakon keresztül (pl. 8 év). A fix évi 3 % kamatlábbal számított összeget az adatszolgáltató fizeti félévente német partnerének, s attól 3 havi LIBOR + 1 % kamatfizetésben részesül háromhavonta. A szerződésben pontos dátummal szerepelnek a kamatfizetési kötelezettségek is.

Az adatszolgáltató a szerződés megkötésétől kezdve minden jelentési időszak végén kiértékeli az ügyletet, megállapítja, hogy az akkor érvényes piaci változó kamatlábak szerint az ügylet a fix kamatfizetési kötelezettségéhez képest nyereséges, vagy veszteséges-e, s az így kapott értéket tünteti fel a megfelelő követelés / tartozás záró pozíciós mezőjében. (I., II., III., IV., V., VI., VII. hónap: + 10 millió forint, - 10 millió Ft, + 20 millió Ft, + 10 millió Ft, - 10 Ft, + 20 millió Ft, + 10 millió Ft a forintra történt átszámítás után). Az átértékelések, az ellentétes oldalon történő „átvezetések” a korábban ismertetett módszerrel történhetnek.

Az első kamatfizetésre áprilisban, megadott értéknapon kerül sor, befolyik a változó kamat összege, ez akkor éppen 7.500 EUR volt, az aktuális árfolyam pedig 250 HUF/EUR. Mivel az áprilisi 20 milliós nyitó állomány ezen ügylet esetében éppen a követelés, ezért a kamatbefolyást (1.875.000 Ft) a követelés oldalon lehet jelenteni, anélkül, hogy a tranzakció időpontjában újból ki kellene értékelni az ügyletet. Ugyanígy, júliusban, amikor mind a fix kamatfizetés, kimenő tranzakció, mind a következő változó kamatfizetés, bejövő tranzakció (vagy a kettő különbözetének nettó módon történő pénzügyi kiegyenlítése) a követelés oldalon szerepeltethető anélkül, hogy a tranzakció időpontjában kiértékelnénk az ügyletet, mivel júliusban a kamatswap megállapodás kiértékelt nyitó állománya (vagyis a június végi záró állomány) + 20 millió EUR volt. A júliusi tranzakció időpontjában az árfolyam 230 HUF/EUR, ezért a kifizetésre került 15 ezer EUR fix kamatfizetés forint ellenértéke: 3.450 ezer Ft, míg a változó kamatbefolyás összege forintban 1.702 ezer volt.

Januárban, az ügylet indulásakor tehát a nyitó állomány 0, a záró állomány a követelés oldalon 10 millió Ft a kiértékelés alapján, amely az átértékelés eredménye.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  |  | 10 000 000 |   | 10 000 000 |

Február végén az ügylet veszteséges, tehát a 10 millió Ft záró állomány forrás oldalon kerül jelentésre: itt 0 nyitó és 10 millió forintos záró állomány, s ugyanekkora összegű átértékelés jelentendő. Ugyanakkor eszköz oldalon a 10 millió forintos nyitó állomány mellett 0 záró állományt találunk, a különbség az állományt csökkentő átértékelés, tehát negatív előjelű.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  |  | -10 000 000 |   | 0 |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F63 |  |  | 10 000 000 |   | 10 000 000 |

Március végére az ügylet ismét nyereségessé válik. Kamatfizetés, tehát tranzakció még nem volt, jelentendők a nyitó és záró pozíciók és az átértékelés összege. Most forrás oldalról kerül átvezetésre 0 záró pozíción keresztül az ügylet az eszköz oldalra, az átértékelések segítségével:

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  |  | 20 000 000 |   | 20 000 000 |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| F63 |  |  | -10 000 000 |   | 0 |

Áprilisban az eszköz oldalra kerül jelentésre az 1 875 000 Ft értékű kamatbevétel (a követelés állományt csökkentő tranzakció), s a záró állomány 10 millió forint, követelés, ezért forrás oldalon most nem szerepel az ügylet.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  | 1 875 000 | -8 125 000 |   | 10 000 000 |

Május végén az ügylet ismét veszteséget mutat, 10 millió Ft-ot, s mivel tranzakció (kamatfizetés) nem esik erre a tárgyidőszakra, ismét csak az átértékelés segítségével kerül átvezetésre az ügylet.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  |  | -10 000 000 |   | 0 |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 1910 |
| F63 |  |  | 10 000 000 |   | 10 000 000 |

Június végén az ügylet 20 millió Ft pozitív piaci értéket mutat, ezért átvezetésre kerül.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 |  |  | 20 000 000 |   | 20 000 000 |
| Forrás oldal |  |  |  |  |  |
| Instrumentum típus | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 1910 |
| F63 |  |  | -10 000 000 |   | 0 |

Júliusban az adatszolgáltató teljesíti fix kamatfizetési kötelezettségét, vagyis átutal 3 450 ezer forintnak megfelelő összeget, ugyanakkor megkapja az ugyancsak júliusban esedékes, a három havi változó kamatláb alapján számított összesen 1.702 ezer Ft kamatot. Ezt a két tranzakciót, mivel az ügylet követelés, eszköz oldalt növelő kiadásként, illetve követelést csökkentő bevételként kell jelenteni (nettó kiegyenlítés esetén követelést növelő kiadásként kellene 1.748 ezer Ft összeget feltüntetni). A záró pozíció szintén pozitív piaci értékű, a különbözetet az átértékelés adja meg.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Instrumentum típus | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
| 1 | 15 | 16 | 17 | 18 | 19 |
| E63 | 3 450 000 | 1 702 000 | 11 748 000 |   | 10 000 000 |

**4. Egyéb pénzügyi derivatívák (E66/F66):**

Ezen instrumentum kód alatt kell jelenteni mindazon pénzügyi derivatív ügyleteket, amelyek máshova nem kerültek besorolásra (pl. a külföldi partnerekkel kötött határidős kamatláb megállapodások (FRA), a határidős betétek vásárlásai és eladásai, a hitelderivatívák különböző fajtái), továbbá, amelyek esetében a mögöttes termék valamilyen reál ügylet, pl. forward nemesfém-ügyletek, határidős értékpapír, illetve áruügyletek).

**Devizától, valutától eltérő (áru, részvény, kötvény, nemesfém, hitelderivatíva) mögöttes termék esetében:**

Határidős reál termék vásárlása, eladása esetében a jelentés módja megegyezik a forward ügyletek jelentésének módjával, beleértve a pozíciós adatok jelentését is. Eltérés a tranzakciók esetében is kizárólag a leszállításos ügyleteknél van, hiszen elszámolásos ügyletek esetében lezáráskor itt is csak a nyereség, veszteség jelentését kérjük a forward ügyletekével megegyező módon.

Amennyiben egy pénzügyi derivatív ügylet az alapul szolgáló valamely reál termék tényleges leszállításával jár, akkor derivatív tranzakcióként csak a mögöttes termék aktuális piaci ára és a szerződéses (kötési) ára közötti különbözeteket kell jelenteni az adatszolgáltató szempontjából nézve bevételként, vagy kiadásként, a megfelelő instrumentum kód alatt (vagyis úgy, mintha elszámolásos ügylet lett volna). A reál termék eladásának, vásárlásának aktuális piaci áron számolt ellenértékét a vonatkozó statisztikákban (árustatisztika, értékpapír statisztika stb.) kell jelenteni, nem a derivatív ügyletek között.

**FRA ügyletek** (Határidős kamatláb megállapodások): E61, E62 és F61, F62

Az FRA ügylet egy, a megállapodásban meghatározott jövőbeli időpontban, meghatározott (többnyire névleges) összeg után a szerződésben megszabott kamatlábbal (ez értelemszerűen egy változó, valamilyen piacon időszakonként fixált kamatláb) számított kamatösszegre szól.

Tapasztalataink szerint Magyarországon az FRA ügyletek túlnyomó részénél az esedékes fizetések értékkülönbözet elszámolással történnek, vagyis a teljesítés időintervallumára érvényes kamatláb meghirdetésekor (ezt nevezik fixingnek, pl. a tőzsdén ebben az időpontban hirdetik meg a következő havi, három havi stb. betét-periódusokra jegyezhető kamatlábakat) kiszámítják ezen aktuális piaci, illetve az FRA szerződésben meghatározott kamatlábbal a mögöttes névleges kötelezettség összege után járó kamatösszegeket, s csupán ezek különbözetét rendezik, aszerint, hogy negatív, vagy pozitív különbözet adódik. A fizetés is ezen időpontban, vagyis fixingkor történik, nem pedig a mögöttes termék (vagyis egy hitel-betét összeg) megadott kamatfizetési időpontjaiban.

Az ügyletek piaci értéke futamidő alatt valamely időpontban úgy állapítható meg, hogy kiszámítják a szerződésben szereplő időszakra vonatkozóan a megadott piacon a kiértékelés időpontjában jegyzett kamatláb és a szerződés szerinti kamatláb közötti különbséget, s e kamatkülönbözet nettó jelenértéke teszi ki az adatszolgáltatónak a kiértékelés alapján várható fizető, vagy kedvezményezett pozíciója szerint az ügylet pozitív, vagy negatív piaci értékét.

**Időszak végi záró pozíció:**

Az adatszolgáltatónak a kiértékelés alapján várható fizető, vagy kedvezményezett pozíciója szerinti követelésra/tartozásra kell az FRA ügylet országonkénti bruttó piaci értékét jelenteni.

**Tranzakciók:**

Az FRA ügylet miatt fixingkor fizetett, vagy bevételezett kamatkülönbözet összegét kell a fizetés iránya szerinti táblában, országonként összesítve szerepeltetni.

**Példa egy egyszerűsített FRA ügyletre:**

Az adatszolgáltató 2006. január 10-én megállapodást köt német partnerével, 1 millió EUR névleges tőkeösszeg után 5 hónap múlva adott piacon meghirdetett 3 havi betéti kamatlábra, a szerződésben ezt a kamatlábat 3 %-ban állapítják meg. (A német féllel abban állapodnak meg, hogy a fixing időpontjában meghirdetett piaci kamatlábbal számolt kamatösszeg és ezen, szerződéses kamatösszeg különbözetét fogják rendezni aszerint, hogy az végül is nyereséget, vagy veszteséget okoz-e. Ha a piaci kamat tehát magasabb, akkor veszteség éri az adatszolgáltatót, át kell utalnia a különbözetet, ha alacsonyabb, akkor nyeresége van, a német féltől megkapja a különbözetet.)

Az irányadó (a megállapodásban megjelölt) piacon 5 hónappal később (fixing) a 3 hónapos betét kamatlába 4 %-ban kerül meghirdetésre.

Az adatszolgáltató a szerződés megkötésétől kezdve minden jelentési időszak végén kiértékeli az ügyletet, megállapítja, hogy az akkor érvényes kamatlábak szerint az ügylet a szerződés szerinti kamatlábhoz viszonyítva nyereséges, vagy veszteséges-e, s az így kapott értéket tünteti fel az eszköz vagy forrás oldali záró pozíciós mezőjében. (I., II., III., IV., V. hónap: + 1 millió forint, - 1 millió Ft, + 2 millió Ft, - 1 millió Ft, - 1 millió Ft, a forintra történt átszámítás után). Az átértékelések, a másik táblába történő „átvezetések” a korábban ismertetett módszerrel történhetnek.

Fixingkor kiderült, hogy az adatszolgáltató számára az ügylet veszteséges volt, mivel 4 %-os kamatláb helyett csupán 3 %-os kamatlábat tud realizálni a szerződés szerint. A veszteség kiszámítása után ezt az összeget kénytelen átutalni. A veszteség összege a forintra történő átszámítás után 600 ezer Ft-ot tesz ki. Ezt tehát forrás oldalon kiadásként kell feltüntetni.

|  |  |  |  |  |  |
| --- | --- | --- | --- | --- | --- |
| Eszköz oldal |  |  |  |  |  |
| Időszak | Piaci érték |
| Tranzakció - növekedés (kiadás) | Tranzakció - csökkenés (bevétel) | Átértékelődés | Egyéb volumenváltozás | Záró állomány |
|   | 15 | 16 | 17 | 18 | 19 |
| Január |   |   | 1 000 000 |   | 1 000 000 |
| Február |   |   | -1 000 000 |   | 0 |
| Március |   |   | 2 000 000 |   | 2 000 000 |
| Április |   |   | 1 000 000 |   | 1 000 000 |
| Május |   |   | -1 000 000 |   | 0 |
| Június |   |   | 0 |   |   |

|  |  |  |  |  |  |
| --- | --- | --- | --- | --- | --- |
| Forrás oldal |  |  |  |  |  |
| Időszak | Piaci érték |
| Tranzakció - növekedés (bevétel) | Tranzakció - csökkenés (kiadás) | Átértékelődés | Egyéb volumenváltozás | Záró állomány |
|   | 15 | 16 | 17 | 18 | 19 |
| Január |   |   | 0 |   | 0 |
| Február |   |   | 1 000 000 |   | 1 000 000 |
| Március |   |   | -1 000 000 |   | 0 |
| Április |   |   | 0 |   | 0 |
| Május |   |   | 1 000 000 |   | 1 000 000 |
| Június |   | 600 000 | -400 000 |   | 0 |

**Devizától, valutától eltérő mögöttes termék esetében:**

**Tranzakciók:**

Amennyiben egy pénzügyi derivatíva ügylet az alapul szolgáló valamely reál termék tényleges leszállításával jár, eszköz és/vagy forrás oldalon tranzakcióként csak a mögöttes termék aktuális piaci ára és a szerződéses (kötési) ára közötti különbözeteket kell jelenteni az adatszolgáltató szempontjából nézve bevételként, vagy kiadásként, az iránynak megfelelő oldalon. Az időszak végi kiértékelések a mögöttes termék árváltozásait figyelembe véve történnek, a tábla kitöltése a megfelelő instrumentum szerint történik (pl. az elszámolásos forward ügyletre adott példa szerint, amennyiben határidős áru, vagy értékpapír vásárlásról van szó, mivel az értékkülönbözet lesz a pénzügyi derivatíva tranzakció, maga a leszállítás nem jelentendő derivatívaként, vagy futures ügyletre adott példa szerint, amennyiben a vonatkozó tőzsdén a szóban forgó ügylettel kapcsolatban folyamatosan megtörténik az értékkülönbözetek rendezése, esetleg az opcióknál adott példa szerint, amennyiben opciós ügyletről van szó).